b'\n_START_ARTICLE_\nMaaseurakunta\n_START_PARAGRAPH_\nMaaseurakunta (lyhenne msrk, ruots. landsf\xc3\xb6rsamling) on nimitys, jota Suomessa on k\xc3\xa4ytetty kaupunkien tai kauppaloiden kanssa samannimisten maalaiskuntien evankelis-luterilaisten seurakuntien nimen j\xc3\xa4lkiosana. Samannimisen kaupungin tai kauppalan seurakunnan nimi oli t\xc3\xa4ll\xc3\xb6in kaupunkiseurakunta- tai kauppalaseurakunta-loppuinen. Kaupunki-, kauppala- ja maaseurakunta eiv\xc3\xa4t olleet hallinnollisia k\xc3\xa4sitteit\xc3\xa4, vaan pelkki\xc3\xa4 selvyyden vuoksi k\xc3\xa4ytettyj\xc3\xa4 nimityksi\xc3\xa4. Kauppalaseurakunta-niminen seurakunta oli ainoastaan Loimaalla ja Pieks\xc3\xa4m\xc3\xa4ell\xc3\xa4, koska niiss\xc3\xa4 kauppalaksi ei erotettu maalaiskunnan kirkonkyl\xc3\xa4\xc3\xa4, vaan asemakyl\xc3\xa4. Viimeinen maaseurakunta-sanaa nimess\xc3\xa4\xc3\xa4n k\xc3\xa4ytt\xc3\xa4nyt seurakunta, Mikkelin maaseurakunta, jonka alue vastasi entist\xc3\xa4 Mikkelin maalaiskuntaa, liittyi osaksi Mikkelin tuomiokirkkoseurakuntaa vuoden 2013 alussa._NEWLINE_Maaseurakunta-sanaa nimess\xc3\xa4\xc3\xa4n k\xc3\xa4ytt\xc3\xa4neen seurakunnan kirkko, virastot ja hautausmaa ovat voineet sijaita kaupungissa samoin kuin maalaiskunta-sanaa nimess\xc3\xa4\xc3\xa4n k\xc3\xa4ytt\xc3\xa4neiden kuntien kunnalliset virastot. Esimerkiksi Jyv\xc3\xa4skyl\xc3\xa4n maaseurakunnan kirkko oli Taulum\xc3\xa4en kirkko Taulum\xc3\xa4ess\xc3\xa4 Jyv\xc3\xa4skyl\xc3\xa4n kaupungin alueella (tosin ennen vuonna 1941 tehty\xc3\xa4 alueliitosta maalaiskunnan puolella rajaa) ja Jyv\xc3\xa4skyl\xc3\xa4n maaseurakunnan hautausmaakin sijaitsi Jyv\xc3\xa4skyl\xc3\xa4n kaupungissa. Samoin Mikkelin maaseurakunnan kirkko oli Mikkelin keskustassa._NEWLINE_Osassa maalaiskunta-nimisist\xc3\xa4 kunnista ei ollut maaseurakunta-nimist\xc3\xa4 seurakuntaa, vaan kirkkoon kuuluvat kuntalaiset kuuluivat samaan seurakuntaan kuin maalaiskunnan kanssa samannimisen kaupungin tai kauppalan kirkkoon kuuluvat asukkaat.'